b"\n_START_ARTICLE_\nFeminisme liberal\n_START_PARAGRAPH_\nEl feminisme liberal \xc3\xa9s un corrent ideol\xc3\xb2gic te\xc3\xb2ric que busca la igualtat de la dona a trav\xc3\xa9s de les seves accions com a individu i de la reforma pol\xc3\xadtica que permet la seva marginaci\xc3\xb3. Es lliga al Laissez faire del liberalisme pol\xc3\xadtic cl\xc3\xa0ssic i a les primeres dues onades del feminisme (Vegeu primera onada del feminisme i segona onada del feminisme).\n_START_SECTION_\nPensament\n_START_PARAGRAPH_\nEls assumptes que hist\xc3\xb2ricament han estat camp de batalla del feminisme liberal s\xc3\xb3n els drets reproductius, la viol\xc3\xa8ncia de g\xc3\xa8nere, el dret a percebre el mateix salari per la mateixa feina, el dret a vot i la pertinen\xc3\xa7a a qualsevol organitzaci\xc3\xb3 civil i les q\xc3\xbcestions relacionades amb l'educaci\xc3\xb3, la sanitat o la cura de les persones. Pot assolir la igualtat entre sexes a trav\xc3\xa9s de reformes legals, sense necessitat de la discriminaci\xc3\xb3 positiva que propugnen altres escoles te\xc3\xb2riques. La lluita \xc3\xa9s contra el patriarcat que impedeix la llibertat femenina i els prejudicis que consideren inferior a la dona per naturalesa._NEWLINE_Propugna l'eliminaci\xc3\xb3 de la separaci\xc3\xb3 radical entre esfera p\xc3\xbablica i privada, car permet que les dones quedin relegades a l'\xc3\xa0mbit dom\xc3\xa8stic sense poder exercir els seus drets a l'expressi\xc3\xb3 o a la carrera professional d'\xc3\xa8xit. Q\xc3\xbcestiona aleshores el pes excessiu que t\xc3\xa9 la dona tradicionalment en les feines de la llar o la cura dels fills i que no la deixen progressar com a persona en l'\xc3\xa0mbit p\xc3\xbablic. Alguns pensadors defensen una societat m\xc3\xa9s andr\xc3\xb2gina, on els rols de sexe es dilueixin per evitar que un se subordini a l'altre. Donen suport a qualsevol relaci\xc3\xb3 personal basada en mutu consentiment. _NEWLINE_El feminisme socialista ha criticat aquest corrent per considerar que no pret\xc3\xa9n reformar la societat que permet la discriminaci\xc3\xb3, sin\xc3\xb3 solament assolir quotes de poder a base d'accions individuals que no beneficien tot el col\xc2\xb7lectiu de la dona. L'altre gran corrent que s'oposa al feminisme liberal \xc3\xa9s l'anomenat feminisme radical."